Безплатен концерт Музикална джаз география
2019-06-30 18:00 - 20:00 (Europe/Sofia) | Ментол, Алея Първа, Варна, 9000, Bulgaria
Концертът от програмата „Варненско лято за деца“ на Международния музикален фестивал „Варненско лято“ ще бъде истинско музикално приключение и за децата, и за техните родители. Защото едни от най-обичаните варненски музиканти ще се впуснат във виртуално пътешествие из култовите за свободната музика места по света. Под мотото „Музикална джаз география“ те ще представят ключови моменти, които ще възпитат новата млада публика на джаз събитията в морския град.
На сцената в клуб „Ментол“ ще излязат Румяна Петрова – виола, Страцимир Павлов – пиано, Нейко Бодуров – тромпет, Нейчо Петров – Реджи – вокал, Валери Ценков – барабани и Стоян Роянов Яя – кларинет и саксофон.
Концертът е подарък от Община Варна за децата и техните родители – входът е свободен!
Клубът не работи с резервации.

Арт фестивал Сръчко
2019-07-05 08:00 - 2019-07-18 17:00 | Културно-развлекателен център Морско Казино, бул. Приморски парк 22, Варна, Bulgaria
Арт фестивалът „Сръчко“ ще се проведе за поредна година в Приморския парк във Варна – между Морското казино и сцена „Раковина“. За 3-та поредна година той ще радва Варненци и гостите на града от 5-ти до 18-ти юли. В него ще вземат участие над 100 майстори на ръчно изработени произведения на изкуството от България и чужбина. Майстори ще изработват на място с грънци за дома и градината. Посетителите ще се запознаят и с тайните на дърводелството. Гостите ще се докоснат и до тънкостите на тъкането. Ще има и изложители с мед, бижута, натурална козметика, детски книжки, майстори на рисуването с къна. Организаторите са подготвили и още много изненади за малки и големи като една от тях са госите от „Варненски свободен университет“ – катедра „Информатика“ които ще представят Scratch на всички желаещи да се докоснат до тайните на средата за програмиране, в която се създават анимирани истории, интерактивни игри и сценарии за филми. Клуб FUNтазия ще запознават родителите и децата с „Емоционална интелигентност и социално-емоционални компетенции, с поредица от игри и забавления ЗАЕДНО, ОфисГруп България и Jolly ще предоставят през цялото време безплатен детски кът за всички малчугани.
Безплатни тренировки по зумба, пилатес и Медитация с тибетски звънкови купи ще радват варненци и гостите на града на арт фестивала „Сръчко“. Още много други интересни, любопитни и полезни неща ще радват гостите на фестивала 🙂

Международен Панаир на занаятите и изкуствата "Булгарика"
2019-08-01 08:00 - 2019-08-21 17:00 | Морска градина, Приморски парк, Варна, 9000, България
Международният Панаир на занаятите и изкуствата „Булгарика“ е най-голямото арт изложение в България.
Провежда се всяка година от 1 до 21 Август в Морската градина на гр. Варна /между Морско казино и Сцена „Раковина”/.
През 2019 г., Панаирът ще се проведе за 23- ти път.
Съчетаващ в себе си традициите и съвремието в изкуството, Международният Панаир на занаятите и изкуствата е място за изява на едни от най-добрите автори в областта на изящното и приложно изкуство, художествените занаяти, музиката.
Демонстрациите на авторските умения дават възможност на посетителите да наблюдават на живо създаването на уникални творби.
За своята 23 годишна история, Международният панаир на занаятите и изкуствата се превърна в едно от най-атрактивните и очаквани културни събития за Варна и нейните гости.
През 2019 г. богатата съпътстваща програма на панаира ще включва събития с широк спектър на културни прояви.
Статистика
Над 160 участника
от 10 държави
от 3 континента
Над 400,000 посетители
Международният панаир на занаятите и изкуствата “Булгарика” се реализира с финансовата подкрепа на Община Варна, чрез фонд “Култура”.

Летен фестивал на документалното кино
2019-08-08 21:00 - 2019-08-11 23:00 | Морска градина, Приморски парк, Варна, 9000, България
Скъпи приятели, с най-голямо удоволствие ви каним на Летния фестивал на документалното кино, който ще се проведе от 8 до 11 август във Варна, Морската градина, сцена Раковина.
Тази година темите на филмите, включени във фестивала, засягат бъдещето на човечеството и представят различните възможни решения, които в момента се прилагат по света.

ПРОГРАМА

Четвъртък, 08.08
21:00 Капка надежда за горите ни (България)
21:40 Вкуси боклука (Германия)
Петък, 09.08
21:00 Фаренхайт 11/9 (САЩ)
Събота, 10.08
21:00 Купи, хвърли, купи (Испания)
22:00 Краят на собствеността (Холандия)
Неделя, 11.08
21:00 Изборът е наш (САЩ)
Заповядайте многобройни на безплатното лятно документално кино във Варна!
Тазгодишният фестивал се провежда с помощта на Импрес ООД – Варна.

Street Food & Art Festival "Кино и Храна" - Варна
2019-08-28 11:00 - 2019-09-01 23:00
Street Food & Art Festival „Кино и Храна“ ще се проведе във Варна за втори път от 28.08 – 01.09.2019 г.
За пет дни, районът около Аквариума в Морската градина ще се превърне в кулинарна и артистична арена, на която умения ще обменят кулинарни блогъри, професионални и любители готвачи, фенове на вкусната храна. Всичко това ще бъде гарнирано с много кулинарни демонстрации, вкусни дегустации, вълнуващи срещи, акустични концерти и лятно кино.
„Идеята на фестивала е да комбинира различни изкуства през призмата на кулинарията. Артисти ще пеят, музиканти ще готвят, автори на книги ще демонстират на живо готварските си умения, ТВ лица ще се срещнат с почитателите си, най-доброто от световното кино, инспирирано от храната ще покажем в петте вечери.” – това споделя организаторът на фестивала Николай Тодоров.
Поканени са част от най-актуалните кулинарни блогъри в България, чиито имена ще съобщим съвсем скоро. Автори на книги за здравословно хранене също са част от гостите. Всеки един от участниците има свой кулинарен стил, но всички са обединени около идеята, че здравословната храна е неустоимо вкусна, интересна и полезна.
Тъй като кулинарната култура и изграждането на здравословни навици се възпитава в човек още от малък, специално внимание ще обърнем и на децата с редица детски кулинарни демонстрации и работилници. Погрижили сме се, както да се забавляват, така и да научат важни неща за културата на хранене!
На метри от морето ще озвучим фестивала с разнообразни концерти във вечерните часове. Очаквайте любими изпълнители да изсвирят и да изпеят своите хитове, а след това ще продължим подобаващо с кулинарен филм, прожектиран на голям екран под открито небе.
През цялото време във фестивалната зона ще работи и STREET FOOD MARKET. Най-добрите стрийт фууд майстори от цялата страна, ще готвят на живо и ще представят уникалните си рецепти на гладните посетители. Освен набиращите популярност авторски сандвичи и бургери, феновете на вкусната храна ще могат да опитат, различни интернационални кухни, а студената бира и и разхлаждащите коктейли ще бъдат естествено допълнение на менюто.
Фестивалът е безплатен, с работно време от 11 до 23 ч.

Световен Фестивал на Анимационния Филм,Варна 2019 WFAF
2019-09-11 11:00 - 2019-09-15 21:30 | Фестивален и Конгресен Център, бул. Сливница № 2, Варна, 9000, Bulgaria
Скъпи приятели, за нас е удоволствие да обявим петнайстото издание на Световния фестивал на анимационния филм, което ще се проведе между 11-ти и 15-ти септември!
Фестивалният и конгресен център във Варна отново ще е домакин на разнообразни анимационни събития. Конкурсната програма и „Панорама“ ще представят най-актуалните и добри филми от анимационния свят. Разширяваме и традиционната детска работилница, където малчугани ще имат възможност да направят собствен филм. Очакват ви специализирани лекции, прожекции на студентски филми от университети с профил анимация, програми с най-доброто от гостуващи ни фестивали, документални филми, изложби и още много и интересни събития през идния септември.
*филмите от конкурсната програма са с български субтитри, а детската програма е специално озвучена на български език
Билети: касите и онлайн на сайта на Фестивален и конгресен център – Варна
Събитието се организира от Сдружение „Световен фестивал на анимационния филм”, Фестивален и конгресен център Варна и Национален дворец на културата София, с подкрепата и под патронажа на Министерство на Културата, Национален Филмов Център и Община Варна.
Контакт: contact@varnafest.org, varnafest@gmail.com
За повече информация отидете на: www.varnafest.org

Семеен фестивал "Усмихни се, Карин дом"
2019-09-14 10:00 - 2019-09-15 22:00 | Карин дом, Местност „Свети Никола” ПК 104, Варна
За пета поредна година слънчевият двор на Карин Дом в сърцето на Морската градина на Варна, ще се преобрази в още по-красиво място, за да посрещне благотворителния Семеен фестивал „Усмихни се, Карин дом“.
На 14-ти и 15-ти септември от 10:00 до 22:00ч фестивалът отново ще предложи забавления за цялото семейство – детски кът и работилници за най-малките, спортна зона за ентусиастите, вкусно барбекю и крафт бира, сладки изкушения и напитки за всеки вкус. Открита сцена ще събере музиканти​ ​и танцьори, които ще подправят с творчеството си този празник на усмивките. А в спортната зона ще може да премерите сили със своите колеги в игра на народна топка или да надхвърлите себе с нов личен рекорд.
Тази година темата на нашия фестивал е „Под ритъма на българския фолклор“. Ще се забавляваме в духа на народните песни и танци, които и до днес пулсират в душата на българина. Ще видим позабравени български занаяти и занаятчийски базар на талантливи дизайнери.
Дрескод на събитието: народна носия/ риза и разбира се – усмивка 🙂
Богатата програма и забавления ще позволяват всяко семейство да прекара тук целия уикенд със семейството и приятелите си, благодарение на широките площи за пикник, разнообразието от храни, напитки и детски ателиета през целия ден. Уверете се сами 🙂
Това, което превръща „Усмихни се“ в уникален фестивал е не само прецизната организация, но и неговата основна идея – Забавление с кауза. Събраните по време на фестивала средства (от спонсори, дарение за вход, участие в томбола и закупени продукти, работилнички) се използват за благородната кауза на Карин дом. Едно събитие от варненци за варненци, от всички нас за най-уязвимите – децата…
През 2015г. след първото издание на фестивала „Усмихни се”, Карин дом откри група „Усмивка“ за деца с комплексни нужди и група „Малки+” за деца с комуникативни затруднения, а през 2019г. фестивалът ще подкрепи новосъздаденият от Карин дом “Център за семейно-медиирана интервенция”, който въведе иновативна за България услуга, в която семейството е движещата сила.
Можете и вие да подкрепите Каузата на Карин дом като изберете да прекарате един приятен фестивален уикенд заедно с нас!
Очакваме Ви! Повече информация за събитието вижте на: www.smile.karindom.org
___________________
Карин Дом , който тази година отпразнува своя 23-ти рожден ден, е организация с водеща роля в предоставянето на професионални услуги за деца със специални нужди и техните семейства. През годините Карин дом се развива и израства като терапевтичен център за деца със специални потребности, в който работят висококвалифицирани специалисти: кинезитерапевти, рехабилитатори, логопеди, психолози, специални педагози, социални работници. Годишно, Карин дом подкрепя над 300 деца и семейства и обучава над 1200 специалиста.

Ден без автомобили 2019
2019-09-22 10:00 - 18:00 | Община Варна, бул. “Осми приморски полк” № 43, Varna, Bulgaria
Сдружение „Варна – Европейска младежка столица“, традиционно, организира „Ден без автомобили Варна 2019“.
От 08.00 до 19.00 часа ще бъде затворен, за движение на автомобили, бул. „Сливница“, от светофара пред Община Варна, до светофара на бул.“Княз Борис I“, пред Икономически университет.
От 10.00 до 18.00 ч. в зоната ще има демонстрации, атракции, работилници и забавления като:-ходене, ролери, скейт, споделено пътуване, умни автомобили, колоездене и други, които насърчават придвижването в градска среда без автомобил.
Инициативата е част от Европейската седмица на мобилността.
През 2019 тя се провежда под мотото „Върви с нас!“.
„Ден без автомобили“ предоставя особено добра възможност за експериментиране с нови модели на трафика и устойчивия транспорт. Правенето на улиците по-достъпни за пешеходци и колоездачи, предприемането на мерки за успокояване на моторизирания трафик води до осезаеми икономически ползи. Повишава привлекателността на градската среда и увеличава безопасността на придвижване. В директива „Vision zero“ на Европейската комисия се включват и мерките „30 км в час“, за подобряване на градската среда, намаляването на вредните емисии и пособие с изкуствен интелект.
„Ден без автомобили Варна 2019“ се организира с партньорството на Община Варна и подкрепата на РУО-Варна.
В събитието си партнират държавни институции, неправителствени организации и бизнеса.
Върви с нас!
Ден без автомобили Варна 2019
Очакваме Ви!

СЪБИРАНЕ НА КАПАЧКИ В ГРАД ВАРНА!
2019-09-28 09:00 - 16:00 | Катедрален храм-паметник „Успение Богородично“, пл.Св.Св.Кирил и Методий №1, Varna, 9000, Bulgaria
СЪБИРАНЕ НА КАПАЧКИ В ГРАД ВАРНА!
Благотворителна кампания Аз Вярвам и Помагам с разрешение на Община Варна организира за пореден път най-голямото събиране на пластмасови капачки под наслов
„Празник на рециклирането „Аз Вярвам и Помагам 3““!
Събитието ще се проведе на 28.09.2019г. (Събота)
от 09:00ч. до 16:00ч. Катедрален храм-паметник „Успение Богородично“ гр.Варна!
Всеки ще може да донесе своите капачки в торби или чували и заедно с това да се забавляваме с новите изненади, които сме приготвили за всеки от Вас! 🙂
Продължаваме обединени!

Варна Играе
2019-09-28 11:00 - 15:00 | Морска градина, Приморски парк, Варна, 9000, България
Кампания за активно движение и здравословен начин на живот.
Градска спортна инициатива, даваща възможност на родители и деца да играят, да се съревновават и забавляват заедно на открито. На разположение ще има 10 ретро игри. Събитието е абсолютно безплатно за всички. ВАРНА ИГРАЕ е част от Европейската седмица на спорта.

Изложение "Световно образование"
2019-10-04 11:00 - 18:00 | Галерия Графит, 65 Knyaz Boris I Blvd., Varna, Bulgaria
Изложение „Световно образование“ за поредна година ще срещне бъдещи и настоящи студенти от България с образователни институции от цял свят. 🌐
Ще им даде възможност да информират изборите, които ще направят по пътя си, на специалност, професия, среда.
📍 да проведат лични срещи с представители на образователни институции от цял свят – езикови центрове, елитни колежи и университети
📍 да присъстват на разнообразни мотивиращи и информативни презентации, свързани с образование, кариерна насока и професионално развитие
📍 редица ценови отстъпки, които ще бъдат валидни само в дните на изложението ⭐
📍 получат отговори на конкретни свои въпроси, свързани с образованието – тенденции и нови възможности, процеси по кандидатстване и финансиране, изисквания, срокове 👩‍🏫
📅 Събитието ще се проведе в Хотел Галерия Графит на 4 октомври от 11:00 до 18:00 ч.
Очаквайте информация за пълната програма тук и на www.world-education.eu, където можете да направите и предварителната си регистрация.
Входът е свободен!

Дни на Образованието в Холандия - Варнa
2019-10-14 14:00 - 18:00 | хотел Димят, 111 Kniaz Boris I Blvd., Varna, Bulgaria
UNIFY (единственият специализиран консултант за образование в Холандия) организира най-голямото изложение за образование в Холандия – ДНИ НА ОБРАЗОВАНИЕТО В ХОЛАНДИЯ 2019🌷за 11-ти пореден път!
⚠️ВХОД СВОБОДЕН. РЕГИСТРАЦИЯТА Е ЗАДЪЛЖИТЕЛНА!
https://unify.bg/events/47/register
Какво да очаквате?
✅ Срещи с представители на 13 ТОП университети в Холандия;
✅ български студенти, които в момента учат там;
✅ много полезни презентации;
✅ интерактивни работилници за кандидат-студенти;
✅ кариерни консултации;
✅ примерна холандска лекция от холандски преподавател;
✅ всичко за образованието в Холандия и стъпките за кандидатстване на едно място!
💥УЧАСТНИЦИ💥
Всички участници можете да видите тук:
https://www.unify.bg/holland-day
👩‍🏫ПРОГРАМА👨‍🏫
Презентациите и работилниците може да видите тук:
https://www.unify.bg/holland-day
ЗАЩО ДА ИЗБЕРЕМ UNIFY?
🚀Защото сме единствения специализиран консултант за Холандия!
🚀Защото всичките консултанти на UNIFY са завършили студенти от Холандия и ще ви предадат целия си опит и знания от първа ръка!
🚀Защото кандидатстването в нашите партньорски университети е напълно БЕЗПЛАТНО!
⚠️ ВХОД СВОБОДЕН. РЕГИСТРАЦИЯТА Е ЗАДЪЛЖИТЕЛНА!
https://unify.bg/events/47/register

Академия за родители във Варна
2019-10-26 10:00 - 17:00 | Детски център „Мама и Аз’, ул. Димитър Икономов 36, Varna, 9000, Bulgaria
Най-голямото безплатно събитие за настоящи и бъдещи родители отново отваря врати във Варна за един незабравим, пълноценен и забавен съботен ден за цялото семейство.
20+ вдъхновяващи лекции
30+ водещи организации и компании
10+ занимания за деца
Каним всички мами, татковци и деца от Варна и региона, на 26 октомври в Детски център „Мама и Аз“ – Варна. Регистрацията е безплатна, но задължителна➡️ http://bit.ly/2LuMpjf
На едно място събираме най-добрите специалисти от София и Варна, както и десетки организации, които ще те консултират по различни теми, свързани със здравето, възпитанието и образованието на децата.
Програмата е много наситена. Разделена е в две зали – за Настоящи родители и за Бъдещи родители. Включва полезни лекции, практични работилници, изложение с водещи организации, много безплатни консултации и подаръци.
Форумът се провежда със съдействието на Детски център „Мама и Аз“ – Варна, Бочко, BIODERMA, Devin Изворна, GSK, NN.

LEGO фестивал в Delta Planet Mall
2019-11-02 10:00 - 2019-11-25 22:00 | Делта Планет Варна, бул. Сливница 185, Varna, 9000, Bulgaria
LEGO фестивалът ще се проведе от 02.11 до 25.11 и ще покаже 15 уникални фигури, създадени само и единствено от LEGO блокчета!
Ще видите Clone Trooper, тежащ 137 колограма и построен за 159 часа – специално издание на Междузвездни войни. Наблизо ще са Darth Vader, Yoda и R2D2.
Ема и Оливия от LEGO приятели ще ви очакват за снимка.
Различни животни – 150-килограмова камила, 15-килограмов далматинец, 35-килограмов санбернар, 32-килограмова маймуна, 20-килограмова костенурка, 73 килограмов крокодил и 380-килограмови динозаври са част от LEGO фестивала.
Mc Queen Светкавицата също ще е паркирана в Delta Planet Mall.
Всеки ден по време на изложението ще имате свободен достъп до специална LEGO Play зона в часовете от 10:00ч. до 20:00ч., а всеки уикенд между 15:00 и 18:00 часа ще има специални LEGO турнири с LEGO награди.
Всички посетители на фестивала ще имат възможност да се включат и в специална томбола за спечелването на Пътуване за двама до LEGOLAND!

Варненско лято за деца
2019-11-03 11:00 - 12:00 | Фестивален и Конгресен Център, бул. Сливница № 2, Варна, 9000, Bulgaria
„Фантастични герои в музиката“ е музикална приказка за деца, част от международния музикален фестивал.

Любими фантастични герои оживяват с музика в безплатен концерт за деца във Варна
На 3 ноември в Зала 1 на Фестивалния комплекс Госпожа Виола и малките музиканти и балерини от НУИ „Добри Христов“ ще разказват приказки чрез изкуство
Талантливите деца от НУИ „Добри Христов“ и Госпожа Виола откриват музикалния сезон за най-младата публика с концерта „Фантастични герои в музиката“. Спектакълът е на 3 ноември от 11 ч. в Зала 1 на Фестивалния и конгресен център, а входът е свободен. Концертът е поредната вълнуваща среща на децата с „Приказките на Госпожа Виола“, част от „Варненско лято за деца“ – съпътстваща програма на Международния музикален фестивал „Варненско лято“ 2019.
Госпожа Виола ще разкаже на малките и големи зрители как музиката „рисува“ героите от техните любими приказки. На сцената на Фестивалния и конгресен център ще оживеят принцеси, дракони, малки лъвчета и могъщи царе с помощта на симфоничен оркестър, солисти и балет от Националното училище по изкуствата „Добри Христов“ във Варна.
Ще прозвучат обичани теми от балета „Спящата красавица“ на Чайковски, от операта „Руслан и Людмила“ на Глинка, от „Пещерата на Горския цар“ на Григ, от актуалниите анимации „Цар Лъв“ и „Маугли“.
С много жар и старание на сцената ще свирят младите музиканти от Младежкия симфоничен оркестър Варна с диригент обичания маестро Страцимир Павлов. Малките солисти от Националното училище по изкуствата „Добри Христов“ ще запленят публиката със своите изпълнения на цигулка, ударни, пиано. Хореографите вече усилено репетират новите танци, сътворени специално за този спектакъл, които са заредени с красотата на класиката и емоцията на приказките. По традиция в концерта ще се включи и Ансамбъл „Виолино“ – малка гвардия от деца цигулари, която кара публиката да пляска в ритъм.
Нека започнем сезона с един вълшебен спектакъл от поредицата „Варненско лято за деца“, станала вече очаквано събитие сред почитателите на музиката в града!
Елате на едно празнично и вдъхновяващо преживяване на 3 ноември, неделя, Зала 1 на ФКЦ, започваме точно в 11:00! Вход свободен!

Варненско лято за деца

Българско – модерно и класическо
Музикалните будители на България

Симфоничен оркестър при НУИ „Д.Христов“- Варна
Диригент Страцимир Павлов
Водещ Руми Петрова „госпожа Виола”
Входът за концерта е свободен и за деца, и за родители.
Снимки: Росен Донев.

Варненско лято за деца
2019-12-01 11:00 - 12:00 | Фестивален и Конгресен Център, бул. Сливница № 2, Варна, 9000, Bulgaria
ВАРНЕНСКО ЛЯТО ЗА ДЕЦА 2019
ФКЦ – зала 1 – 11 часа – ВХОД СВОБОДЕН
Безплатен концерт за децата на Варна ще зареди с празнично настроение Фестивалния комплекс на 1 декември
Част от „Варненско лято за деца“, спектакълът „Оркестърът и солистите“ открива фестивалната програма за 75-годишнината на НУИ „Добри Христов“
На 1 декември в Зала 1 на Фестивалния комплекс класика и фолклор ще внесат празничен блясък сред усмихнатата публика на „Приказките на Госпожа Виола“. Концертът „Оркестърът и солистите“ е поредната вълнуваща среща на децата с „Варненско лято за деца“ – съпътстваща програма на Международния музикален фестивал „Варненско лято“ 2019.

1 декември 2019 – зала 1 – 11 часа
Оркестърът и солистите

Кой може да бъде солист на симфоничния оркестър? С този въпрос ще излезе Госпожа Виола на сцената в Зала 1 точно в 11 ч. Така ще започне цветният предколеден концерт „Оркестърът и солистите“, в който ще се изявят малките таланти от НУИ „Добри Христов“. Важен участник в спектакъла ще е отново симфоничният оркестър на училището, който развива уменията си в много посоки с ентусиазма на маестро Страцимир Павлов. Концертът ще е много специален за оркестъра, защото с него започва поредицата от прояви, посветени на 75-годишния юбилей на училището.

„Подбрали сме различни композиции, в които малките солисти ще свирят на барабанчета, китари, акордеони и цигулки. Ще пеят звънливите гласчета на детския хор – и всичко под акомпанимента на големия симфоничен оркестър. На сцената ще излязат малките балерини и балетисти от НУИ „Добри Христов“ с тяхните изящни танци, ще има български танци“ – разкрива малко от програмата Румяна Петрова, известна на малките като Госпожа Виола, която отново ще поведе зрителите в чудния свят на музиката, толкова емоционален и увлекателен и за децата, и за възрастните.
В програмата ще прозвучат популярни пиеси като „Музикален момент“ от Шуберт, „Любовен романс“ за китара от Гомес, „Ръченица“ на Петко Стайнов, „Пътуване с шейна“ от Лирой Андерсън и „Маршът на светците“. Както всеки път публиката от „музикалните килимчета“ ще участва в музикалните игри заедно с Госпожа Виола и Маестро Страцимир Павлов. Двамата са създатели на поредицата „Приказките на Госпожа Виола“ от програмата „Варненско лято за деца“ и от години буквално отглеждат едно ново поколение музикални ценители. За да разкажат музикалните приказки, те и колегите им от НУИ „Добри Христов“ правят транскрипции за отделните музикални номера, репетират усилено, създават букет от малки концертни фрагменти в духа на високите критерии в изкуството.
„Оркестърът и солистите“ е концерт за почитатели от всички поколения. Той ще запали искрата на празничното настроение с ритми, багри и мелодии. Елате, за да чуете най-хубавите музикални моменти, изпълнени от развълнувани и старателни артисти, които очакват да бъдат наградени с аплодисменти. Входът е свободен! Началото – в 11 ч. на 1 декември.

Варненско лято за деца

Симфоничен оркестър при НУИ „Д.Христов“- Варна
Диригент Страцимир Павлов
Водещ Руми Петрова „госпожа Виола”
Входът за концерта е свободен и за деца, и за родители.
Снимки: Росен Донев.

Приказна Коледа - Куклен театър "Приказен свят" в Grand Mall
2019-12-21 16:30 - 17:30 | Гранд Мол Варна, 2 Andrey Saharov Str., Varna, 9000, Bulgaria
Коледните чудеса са навсякъде! Ще ги откриете в изобилие в любимия търговски център – Grand Mall, а най-много коледни приключения очакват малчуганите в Кукления театрален сезон „Приказен свят“. Елате на 21 декември в 16.30 ч., за да се срещнете с любимите приказни герои и обичаните куклени актьори в спектакъла „Приказна Коледа“. Ще има весели истории и изненади, а коледния дух ще обхване и деца, и родители. Празничен блясък ще внесе Снежанка, която бърза да помага на Добрия старец. Дядо Коледа ще се появи, превит под чувала с подаръци, и ще донесе много радост на малки и големи. Елате с Вашите малчугани, за да станете част от коледната магия!
Входът е свободен!

Музейко във Варна
2020-01-12 13:00 - 2020-03-12 18:00 | Делта Планет Варна, бул. Сливница 185, Varna, 9000, Bulgaria
Най-големите достижения на науката ще радват малките и порасналите откриватели като част от изложбата „Изобретенията“
Delta Planet Mall ще изненада своите посетители с изложба на Музейко, която ще бъде достъпна в периода 12 януари – 12 март. Тя носи наименованието „Изобретенията“ и представя по любопитен и забавен начин едни от най-важните научни изобретения на човешката цивилизация от 19-ти и 20-ти век. Това е и първият път, в който детският научен център гостува във Варна.
Изложбата представя процеса на откривателството чрез игрови интерактивни модули, като превръща децата в истински изобретатели. Децата и всички любопитни възрастни ще имат възможността да научат как са създадени рентгенът и телефонът, както и по-непознатите, но не по-малко забавните изобретения като слинкито, балона с горещ въздух и автомобилите, задвижвани от човешка сила. Посетителите на Delta Planet Mall ще могат да опитат да изпратят телеграма с морзовия апарат на Александър Бел, както и да видят цветовете на вълните, образувани под трептенията на друго негово изобретение – фоноавтографа. Те ще могат да изпробват как работят още звуковият барабан и уредът за предаване и приемане на съобщения и да разгледат макет на пишеща машина.
Научни събития и гостуващ планетариум ще съпътстват изложбата „Изобретенията“. В съботите от 18 януари до 12 март в Delta Planet Mall за най-любопитните малчугани ще се организират и лаборатории, които да развихрят още повече тяхното въображение. Безплатен планетариум ще гостува в търговския център на 25 и 26 януари от 13 до 18 часа с предварително записване на щанд Информация. Цялата програма на съпътстващите събития е достъпна на www.deltaplanet.bg.
Изложбата „Изобретенията“, както и всички събития са с безплатен вход за посетителите на Delta Planet Mall.
Източник: moreto.net

Танците продължават!
2020-01-26 11:00 - 12:00 | Фестивален и Конгресен Център, бул. Сливница № 2, Варна, 9000, Bulgaria
Почит към Бетовен и палитра от танци в първия за годината концерт „Приказките на Госпожа Виола“. Зала 1 на Фестивалния комплекс ще събере малки и големи почитатели на симфоничната музика, балета и фолклора в спектакъла от поредицата „Варненско лято за деца“ от съпътстващата програма на Международния музикален фестивал „Варненско лято“ 2020.
Блестящо начало на музикалната година слагат малките и млади музиканти от Националното училище по изкуства „Добри Христов“ с концерта „Танците продължават!“. Първият за годината спектакъл от поредицата „Приказките на Госпожа Виола“ от съпътстващата програма на Международния музикален фестивал „Варненско лято“ 2020 ще бъде на 26 януари 2020 от 11 ч. в Зала 1 на Фестивалния и конгресен център.
Малките музиканти и техните преподаватели ще отдадат своя жест на почит към великия композитор Лудвиг ван Бетовен. С „Ода на радостта“ ще бъдат отбелязани 250 години от неговото рождение. Симпатичните пиеси „Контраданси“, които вече прозвучаха на новогодишния концерт на Виенската филхармония, ще чуем в изпълнение на музикантите от Младежкия симфоничен оркестър и малките балерини и балетисти от НУИ „Добри Христов“. Както винаги, танцовата сюита ще бъде мащабна, разкошна и разпръскваща онази красота, която само балетът може да постигне.
Поредица от солисти на различна възраст ще изпълнят пред публика и други бравурни творби като „Неаполитански танц“ от Пьотр Илич Чайковски, „Танц на огъня“ от Мануел де Файа и „Танго“ на Гардел. Пъстрота и несравним български ритъм в концерта ще внесат фолклорните изпълнения „Калино-малино“, гайдарите с „Трите пъти“ и „Хоро стакато“, изпълнено на ксилофон и пиано. Веселата гвардия цигулари от „Виолино“ отново репетира обичан от публиката съвременен хит, който ще изпълни на сцената.
На финала под палката на маестро Страцимир Павлов ще прозвучи „Радецки марш“ на Щраус. Легендарната творба на Щраус, която носи искрите на новата година във Виена, а и у нас, ще покаже на малките зрители що е то марш като танц и като музика.
„Танците продължават!“ обещава да бъде една богата на жанрове и стилове продукция на преподавателите и учениците от НУИ „Добри Христов“ във Варна. Малките музиканти и артисти влагат много сърце, вълнение и старание, за да се покажат като бъдещи професионалисти от висока класа и да пленят публиката с изпълненията си.
Доведете децата на 26 януари във Фестивалния комплекс от 11 ч., за да се заредите с енергията и емоцията на малките артисти и техните отдадени учители и да започнете годината с най-хубавите шедьоври в музиката и танца.

Формулата на Тео - извънредна прожекция
2020-02-12 10:30 - 11:45 | Фестивален и Конгресен Център, бул. Сливница № 2, Варна, 9000, Bulgaria
ФОРМУЛАТА НА ТЕО- документален филм, 74 мин.
Режисьор и сценарист: Николай Василев
Оператор: Борислав Георгиев
Продуценти: Поли Ангелова, Николай Тодоров
Музика: Христо Намлиев
Продукция: Screening Emotions
Какво е важно за доброто образование? Трябва ли един успешен физик да познава поезията на Хьолдерлин? Може ли да се преподава търсенето на нравствения абсолют? А да се подарява най-ценният и скъп продукт днес? Или това е само Формулата на Тео? Един филм за Теодосий Теодосиев, който през последните 40 години се е отдал на мисията да създава таланти в областта на физиката. Учениците му обират медалите на всички олимпиади, а университети като Харвард и Принстън се състезават за тях. Затова го наричат „златният физик на България”. Ако Гърция си има Питагор и Питагоровата теорема, то България има Тео, който е създател на уникален за света Метод за формиране на силов интелект.
Цени на билетите: 8 лв. редовна цена, 6 лв. намаление за учащи/пенсионери.

Сън в лятна нощ
2020-02-17 19:00 - 20:15 | Държавна Опера Варна, пл. Независимост 1, Варна, 9000, Bulgaria
Основна сцена
СЪН В ЛЯТНА НОЩ
мюзикъл по музика на Христо Йоцов
либрето и режисура Костадин Бандутов
диригент Ганчо Ганчев
с участието на Варненската детско-юношеска опера
Билети: 10, 12 лв.
БИЛЕТНИ КАСИ: пл. Независимост 1: понеделник-петък 9:00-13:30 и 14:30-20:00; събота 10:00–13:30 и 14:30-19:00 ч.; неделя 11:00-16:00, 052 665 022
ЗАЯВКИ: 052 669 680
С участието на Варненска детско-юношеска опера при Общински детски комплекс

Мартеничкова кампания 2020 на Карин дом
2020-02-20 17:00 - 20:00 | Карин дом, Местност „Свети Никола” ПК 104, Варна
Скъпи приятели,
отново се обръщаме към всички вас, за да се включите в
Мартеничковата кампания на Карин дом и да ни подкрепите.
Всяка година в кампанията участват много наши приятели, родители, доброволци, екипът на Карин дом и нашите специални деца, които също помагат в подготовката на мартеничките.
Всички мартенички се изработват ръчно, предимно с естествени материали и с много старание, за да ви зарадват и допринесат за приятната атмосфера на празника. Организираме и мартенчкови работилнички, в които активно участват родителите на децата, които посещават Карин дом, както и много доброволци. За първа година подготвихме и картички „Честита Баба Марта“ с атрактивен дизайн на Steli Chakarova, с които можете да зарадвате приятели и партньори.
Как можете да се включите?
❤️Компаниите, които планират да зарадват своите партньори, клиенти или служители с традиционна ръчно изработена мартеничка, могат да ни подкрепят като си закупят мартенички;
❤️Ако планирате благотворителна инициатива или базар по повод Баба Марта, можете да се свържете с нас и да се присъедините към каузата на Карин дом;
❤️Като изработите мартенички и ни ги донесете на място в Карин дом или ни ги изпратите на адрес: Местност Свети Никола, ПК 104, Варна 9010, „За мартеничкова кампания 2020“ до 20 февруари;
❤️Като се включите като доброволец в изработката на мартенички на място при нас в Карин дом или във вашия офис заедно със своите колеги, ако политиката на вашата компания насърчава доброволчески инициативи;
За какво ще бъдат използвани събраните средства от продажбата на мартеничките?
Карин дом планира изграждането на нов терапевтичен и обучителен център във Варна, за който има ще има нужда от специализирано оборудване, отговарящо на всички съвременни методи за работа с деца със специални потребности. Средствата от тази кампания ще бъдат за оборудване на нашата нова физиотерапия.
Къде можете да намерите нашите мартенички? Очаквайте мартеничките на Карин дом много скоро в:
💛Смейния магазин на Карин дом тук: www.magazin.karindom.org;
💛Онлайн платформата „ДарПазар“ тук: www.darpazar.bg/bg/category/martenici
💛На място при нас на адрес: гр. Варна, местност Свети Никола (в Морската градина, зад супермаркет Паркмарт);
💛Заведенията за здравословни храни So Fresh на следните адреси:
🌿So Fresh Sevastopol – гр. Варна, бул. Сливница №16 – пред хотел Черно море
🌿So Fresh GrandMall – гр. Варна, ул. Аднрей Сахаров 2 – Гранд Мол Варна – ет. 2 – до детския кът
🌿So Fresh ParkMart – гр. Варна, бул. Приморски парк II 482 (супермаркет Parkmart)
Можете да се свържете с нас на тел: 052/ 302 518 или на имейл: marketing@karindom.org.
За нас Баба Марта е един много специален празник, който искаме да споделим с всички вас!
Благодарим Ви!

Уеб програмиране за ученици
2020-02-25 10:00 - 13:00 | AdvanceAcademy.bg, ул. Димитър Икономов 19, етаж 3, Бизнес Център Планекс, Varna, 9000, Bulgaria
🔔 През Февруари 2020 ще стартира второто за тази учебна година издание на „Уеб Програмиране за ученици“ – цялостна STEM програма за обучение по дигитални умения, уеб програмиране, инженерни задачи и логика на Адванс Академи.
👨‍🏫 Ще изучаваме езиците HTML, CSS и Bootstrap; ще управляваме дронове, ще работим с 3D принтери, ще програмираме роботи, ще сглобяваме DIY инженерни модели.
🎮 Очакват ви много проекти, домашни и забавления, остава само да се включиш
🕙 В удобно време съобразено със заетостта в училище
👉 Два пъти седмично (вторник и четвъртък) с групи преди или след обяд
📢 Заявете своето място сега
🎒 Подходящо за ученици от 5 до 12 клас
💻 Изцяло оборудвани работни станции
☎️📨 За повече информация: office@advanceacademy.bg, 0889990030 или https://advanceacademy.bg/students-web-programming/

Виртуално кино училище за начинаещи
2020-04-20 12:00 - 2020-05-15 13:30 | Интернет
Превърнете вашето жилище в снимачна площадка за деца!
Оставете приятен спомен от престоя си вкъщи!
!От 20 април!
Включете се в нашите седмични занимания за начинаещи любители на визуалните изкуства! Ако децата ви са над 7 години обичат да снимат и да създават видеоизкуство, позволете им да го направят само сега с 35% отстъпка за всички модули с включени необходими материали за работа!
– Фотография – стартира на 20.04
– Анимация – стартира на 27.04
– Телевизия и влогърство – 04.05
– Игрално кино – 11.05
Групите стартират при минимум 5 записани деца.
Заниманията са всеки ден от понеделник до петък
Запишете се на 0899 999 190
Нека заедно създадем вашето първо професионално видео или снимка! Всичко за виртуалното кино училище може да научите на www.nimanimations.com – секция новини и предстоящи събития
https://nimanimations.com/%D0%BD%D0%B0%D1%87%D0%B0%D0%BB%D0%BE/%D1%81%D1%8A%D0%B1%D0%B8%D1%82%D0%B8%D1%8F.html

Да пазим Земята чиста – Урок за отпадъците от опаковки
2020-04-22 16:00 - 16:30
Планетата Земя е нашият дом! Тя ни дава въздуха, който дишаме, плодородните почви, от които се храним, тя е всичко около нас, прекрасна и уникална във вселената! Ние сме едно цяло с природата и от състоянието на околната среда зависи качеството на нашия живот. Да пазим Земята чиста!
По повод 50-годишния юбилей на „Деня на Земята“, представяме на нашите малки еко-партньори – децата, един по–интересен урок за отпадъците от опаковки.
С него искаме да покажем, че опазването на околната среда е лесно, когато събираме разделно отпадъците от опаковки.
В урока ще разкажем:
• Повече за опаковките – от какви материали се правят и малко повече за самите материали
• Какви проблеми се създават за околната среда, ако не изхвърляме опаковките правилно
• Как можем да решим тези проблеми
• Как е правилно да се изхвърлят отпадъците от опаковки
На 22 април – Денят на Земята, точно в 16 ч. ще излъчим урока онлайн.
В него сме добавили субтитри, за да е достъпен и за деца с увреден слух.
Нека да пазим Земята от замърсяване с отпадъци!
Очакваме ви!
*Родителите са повече от добре дошли!

Стани студент в Германия или Австрия - уебинар за 12-класници
2020-04-24 11:00 - 19:00 | internet
Ти си в 12-ти клас и мечтаеш да учиш в университет в чужбина? Търсиш най-добро качество на най-изгодна цена?
Тогава се запиши за участие в уебинара на ДАРБИ, посветен на кандидатстването в Германия и Австрия.
Ние, от Консултантска къща ДАРБИ, помагаме при кандидатстването в Германия и Австрия повече от 15 години и знаем, че всеки кандидат изисква индивидуален подход и решения. Ето защо, организираме специализиран уебинар, в който ще разгледаме 7-те най-важни въпроси на бъдещите студенти в Германия и Австрия:
1.Как ще повлияе извънредната ситуация на кандидатстващите за прием 2020?
2.Как ще повлияе на кандидатстването и приема образователната реформа в Германия и как може да се възползваш от нея?
3.Как да прецениш шансовете си за прием в желаните университети и специалности?
4.Какви алтернативи съществуват за полагане на сертификат по немски език?
5.Какво представлява подготвителната година и как може да се включиш в нея?
6.Как да повишиш шанса си за настаняване в общежитие?
7.Какви са опциите за английски програми в Германия и Австрия?

Помогни от вкъщи 2
2020-05-07 20:00 - 22:00 | bTV media, online
В навечерието на Световния ден на Червения кръст и Червения полумесец, bTV Media Group и партньори ще обединят за пореден път едни от най-обичаните и популярни изпълнители у нас в една общозначима кауза – в подкрепа на националната кампания на Български Червен кръст (Bulgarian Red Cross) „Заедно срещу COVID-19”. Второто издание на концерта #ПомогниОтВкъщи ще бъде излъчено на 7 май от 20.00 ч., а даренията ще подпомогнат дейността на БЧК в помощ на усилията на Националния оперативен щаб срещу коронавируса.
Благотворителното събитие, продуцирано от bTV и „Междинна станция / Medium Station“ и реализирано с техническата подкрепа на Joker Media Rental, ще бъде достъпно както за всички зрители на bTV и слушатели на bTV Radio и Radio N-JOY, така и за онлайн потребителите на #bTVplus.bg и URBO.
Първото издание на концерта #ПомогниОтвкъщи и съпътстващата го дарителска кампания в каналите на bTV Media Group в подкрепа на Българска хранителна банка / BG Food Bank събраха над 398 хил. лева – благодарение на съпричастността на хиляди индивидуални дарители, представители на бизнеса и фондация „America for Bulgaria“.
Водещи на концерта отново ще бъдат Иван Христов и Андрей Арнаудов, а в тяхната компания ще продължава да блести водещата на „Бригада Нов дом“ – Maria Silvestar. Телевизионното трио обещава да развълнува зрителите както с изключителните изпълнения на любими български певци и оригинални изненади, така и с личните истории на хората в нужда и доброволците на БЧК, които даряват надежда.
Второто издание на благотворителния концерт под надслов „Помогни от вкъщи“ се реализира в продължение на ангажимента на bTV Media Group да насочва с приоритет ресурси и усилия към темата COVID-19 и да подпомага живота и здравето на рисковите общности в извънредното положение. То ще се проведе при спазването на строги превантивни мерки срещу коронавируса, които медийната група прилага.
Всички, които имат възможност и искат да проявят съпричастност към благородните усилия на БЧК и към човешките страдания, могат да го направят чрез:
◾ изпращане на SMS на кратък номер 1466 на цена 1 лев към всички мобилни оператори. Дарителските SMS-и за кампаниите на БЧК са освободени от ДДС.
◾ На банковата сметка на БЪЛГАРСКИ ЧЕРВЕН КРЪСТ:
УНИКРЕДИТ БУЛБАНК
IBAN: [REDACTED]
BIC: UNCRBGSF
◾ оналйн дарения на сайта на организацията www.redcross.bg
Българският Червен кръст осъществява дейността си в три основни направления:
◾ Хуманитарна помощ на терен за възрастни хора и хора в нужда – от осигуряването на домашна грижа, топла храна и поддържането на хигиена в жилищата, през покупката на хранителни продукти и лекарства, до предоставянето на психологическа подкрепа от специалисти в извънредната ситуация и други.
◾ Логистична подкрепа – обработване на даренията в стоки и продукти и разпределянето им между нуждаещи се социални домове, болници, центрове за хора с увреждания, засегнати от кризата социално слаби общности и др. Доброволците на БЧК подпомагат ежедневно хиляди хора в нужда на територията на областните градове и по-малките населени места в страната.
◾ Специализирана помощ – осигуряване на медицинска техника, консумативи, хигиенни и предпазни средства за подпомагане работата и безопасността на медицинските екипи на първа линия в страната, на полицаите, доброволците и на други активно участващи в битката с пандемията.
#ЗаедноСрещуCovid19

Безплатни видео истории за ученици на английски език: А Whale's Tale
2020-05-09 12:00 - 2020-05-31 12:45 | Интернет
Екипът на Мери Итън е съпричастен с децата по време на извънредното положение, затова освен приказките за мъници в предучилищна възраст, стартираме и с безплатни занятия за по-големи деца. Кратките филми са медиен жанр и прекрасен начин за разказване на история с поука без думи. С децата, участници в тези часове, ние сами ще им помогнем да добавят думите. С помощта на красноречивите анимации и трогателните истории, ще извличаме поука, ще дискутираме истината за доброто и злото, за това как да станем по-добри. Голяма част от темите в кратките филми са насочени към емоционалната и социалната интелигентност и отговорност. В часовете всяко дете ще има възможност да осмисли ценостите, за които ще говорим, да сподели своята гледна точка и да извлече своя собствена поука. И в същото време ще учим английски. Прекрасен начин да заплетем междупредметни връзки 🙂
A Wale’s Tale e кратък филм за замърсяването на океана с пластмасови отпадъци. Какво причиняват найлоновите торбички, пластмасовите шишета и частите от ненужни вече играчки, ще видим добре обсрисувано от аниматорите на Hopeworks. Ще говорим за това как всеки от нас допринася за замърсяването и ще обсъдим възможности да намалим пластмасовите отпадъци от ежедневието ни, с мисъл за природата. Филмчето можете да видите тук: https://www.youtube.com/watch?v=xFPoIU5iiYQ
По време на извънредното положение бихме искали да допринесем с нещо мъничко за по-доброто и смислено прекарване пред компютъра на децата вкъщи. Затова нашият екип ще им подарява серии от кратки филми на български и на английски, в които ще учим както думички на чужд език, така и ще упражняваме знанията си за света около нас, емоциите, взаимоотношенията ни с околните и още мноооого други неща. Всеки петък от 12 до 12:45 наши учители ще представят безплатен онлайн час (в платформа zoom, която предварително трябва да инсталирате, за да участвате), в който могат да се включат до 12 деца. Събитията ще са подходящи за деца на възраст 8-12 години и ще е добре родителите да са наблизо за оказване на техническа помощ (ако връзката се разпадне или детето има нужда от нещо).
Необходимо е предварително да заявите участието на детето си на нашия имейл адрес: info@maryeton.com, като трябва да посочите евентуалното ниво по английски на детето, възрастта му и да ни изпратите телефон за връзка. Записванията приключват в предходния ден (четвъртък) до 12 ч., а родителите ще получат имейл от нашия екип с необходимите материали, които ще трябва да подготвят за пълноценното участие на детето в приказката. Надяваме се да бъдем полезни!
Заниманията Short Movie ще бъдат безплатни до края на май или до отмяна на извънредното положение в страната, ако то продължи след 31ви май.
Очакваме ви! 🙂

Мегданско веселие край морето
2020-06-05 10:00 - 2020-06-06 18:00 | Летен театър, Bulevard Tsar Osvoboditel, 9002 Varna, Bulgaria
Целта на фестивала е запазване, стимулиране и предаване от поколение на поколение българския народен танц, който е основна част от богатия и разнообразен български фолклор. Фестивалът е с конкурсен характер и ще се проведе на 6 юни 2020г. в Летен театър Варна.
РЕГЛАМЕНТ:
Участие могат да вземат любителски клубове, школи и танцови състави занимаващи се с български народни танци както от страната така и от чужбина разделени в три категории:
1. Клубове и школи
2. Танцови състави до 14г.
3. Танцови състави над 14г.
Всички групите попълват и изпращат до 15 май 2020г. заявка за участие и платена такса по банков път като прилагат и банково бордеро.
Групите които желаят да се насладят няколко дни на морска почивка по време на фестивала попълват и изпращат до 15 май 2020г. заявка за настаняване и платена пълната цена по банков път като прилагат и банково бордеро.
Фестивала се организира от Фолклорна музикално-танцова компания „Варна“, Фолклорен ансамбъл „Варна“ и под патронажа на кмета на гр. Варна г-н Иван Портних с подкрепата на Община Варна, Дворец на културата и спорта Варна и Асоциация на Хореографите в България.
Организаторите осигуряват транспорт на 6 юни от хотела до летен театър и обратно на групите които нямат собствен транспорт /отбележете в заявката за настаняване/.
1 категория
Клубове и школи
/минимум 16 участника/
Първи етап
Всяка група изпълнява по две автентични хора от различни етнографски области по собствен избор, като преди всяко изпълнение ръководителя прави кратка анотация за произхода, региона и автентичността на хорото. Времетраенето на двете хора не трябва да надвишава 6 мин.
Втори етап
Всяка група изпълнява по избор едно хоро от Пиринска етнографска област. Времетраенето на хорото не трябва да надвишава три минути и не трябва да е играно в първи етап.
Хореографски разработки не попадат в конкурсната надпревара!!!
2 категория
Танцови състави до 14г.
/минимум 16 участника/
Всяка група изпълнява блок програма или два танца от различни етнографски области с общо времетраене до 15 мин.
3 категория
Танцови състави над 14г.
/минимум 16 участника/
Всяка група изпълнява блок програма или два танца от различни етнографски области с общо времетраене до 15 мин.
Групите от 2 и 3 категория представят разработен сценичен фолклор като това може да бъде дивертисмент, сюжетно-тематичен или обреден танц.
Музикалният съпровод за всички категории е по избор на групата:
– Жива музика, CD, USB и др.
Надиграване по двойки
В надиграването по двойки ще бъдат определени две хора по предложение на журито. Могат да участват танцьори само от групите които се явяват във фестивала.
НАГРАДИ:
1. Категория- Клубове и школи
Първо място – 700лв.
Второ място – 500лв.
Трето място – 400лв.
Награда на кмета на гр. Варна
2. Категория – Танцови състави до 14г.
Първо място – 700лв.
Второ място – 500лв.
Трето място – 400лв.
Награда на кмета на гр. Варна
3. Категория – Танцови състави над 14г.
Първо място – 700лв.
Второ място – 500лв.
Трето място – 400лв.
Награда на кмета на гр. Варна
4. Надиграване по двойки
Първо място – 100лв.
Второ място – 80лв.
Трето място – 60лв.
Награда на организаторите за най емоционална група
Награда на спонсорите за най масова група
Награда за най атрактивен танцьор
ЖУРИ:
Тричленно жури от известни хореографи
ТАКСА ЗА УЧАСТИЕ – 10лв.
Цената е за един участник. Ръководители и придружаващи лица не плащат такса.
www.megdanvarna.com

Фамил@тлон Онлайн
2020-06-27 10:00 - 2020-07-05 19:00
Най-големият празник на открито за цялото семейство се мести онлайн 🙂
❤☀❤През последните 11 години ФАМИЛАТЛОН посреща хиляди деца и родители под слънцето на Южния парк в София. Новите реалности създават нови възможности – за пръв път този семеен празник ще се проведе онлайн и ще даде шанс малки и големи от цялата страна да се включат.
❤☀❤Подготвили сме необичайна програма с над 30 участника:
♦ спортни клубове
♦ детски приложни работилници
♦ семейни организацииВ рамките на 9 дни ще можеш да се включиш в:
🎉 онлайн открити уроци
🎉 дискусии на интересни теми с възможност да задаваш въпроси🎈 Очакват ни девет наситени дни и забавления за цялото семейство.
❤☀❤
Открити уроци
👨‍👩‍👧‍👦 ФАМИЛАТЛОН отбелязва Международния ден на семейството. За вълнуващия празник ще се погрижат едни от най-големите организации и клубове в България, посветени на добрия живот на децата.
❤☀❤
💐 Повече от десетилетие ФАМИЛАТЛОН превръща един пролетен ден в празник за родителите, които искат да споделят повече моменти със своите деца. Не е важно какво занимание ще изберем, а как ще използваме това време – да си позволим да бъдем отново малки и да се впуснем в щури игри е най-добрата формула за качествено прекарано време с нашите деца!
❤☀❤
Уебинари и дискусии
💚 ФАМИЛАТЛОН се организира от Асоциация Родители/ Association Roditeli в партньорство с Академия за Родители.
Очакваме Ви!

Събота, 27 June 2020

14:00-15:00

Грижа за алергичната кожа през лятото с Пенчо Кехаяминчев

16:30-17:30

Безопасно онлайн през ваканцията: Какво трябва да знаят родители и деца?

Неделя, 28 June 2020

12:00-13:30

Технологиите в 21 век, предизвикателствo за децата и техните родители

14:00-15:30

Фалшивите новини за родителите

16:30-18:00

Спортът и доброто хранене за нашите деца

Понеделник, 29 June 2020

11:00-12:00

Въведение в лего роботиката

12:30-13:30

Медитация за деца „Сахаджа Йога“

14:00-15:00

Софтурерна и хардуерна програма на SoftUni Kids

Вторник, 30 June 2020

11:30-12:30

Запознаване с айкидо

12:30-13:30

Да учим за природата с WWF

14:00-15:00

Семействата на египетските лешояди и царските орли

15:30-16:30

Биоразнообразието и климата: малките стъпки, които всеки от нас може да направи за опазване на природата

Сряда, 1 July 2020

10:30-11:30

Дигитален дизайн със SoftUni Kids

12:00-13:00

Как се прави книга с Туй-Онуй

14:00-15:00

Лятно музикално училище с Music play

15:00-16:00

Детско научно шоу

Четвъртък, 2 July 2020

11:00-12:00

Планетата на чорапа! (Детска програма за насърчаване на четенето)

14:00-15:00

Първа помощ на малки деца

15:30-16:30

Ментална аритметика за начинащи Smarty Kids

Петък, 3 July 2020

10:00-11:00

Любим урок от Забавна математика

11:00-12:00

Изправителна гимнастика за деца и родители с Ивелина Димитрова

14:00-15:00

Програмирай своя Fortnite игра с MindHub

16:00-17:00

Игри за деца на открито със Сдружение безопасни детски площадки

Събота, 4 July 2020

11:00-12:30

Развитие на уменията в предучилищна възраст

14:00-15:30

Предизвикателствата на самостоятелното четене и ролята на семейството

16:30-18:00

Ролята на музиката в детското развитие

Неделя, 5 July 2020

10:30-12:00

Защо е важно да сме мотивирани родители

14:00-15:30

Пет урока за живота чрез бойните изкуства

16:30-18:00

Бащите и спорта
